ทูตสวรรค์แจ้งข่าวการประสูติของพระเยซูเจ้า

 ขณะที่เรากำลังเตรียมมีประสบการณ์กับพระวาจาที่ได้รับการดลใจจากพระเจ้า ให้เราทำจิตใจและร่างกายให้สงบนิ่ง จูบบทอ่านในพระคัมภีร์ หรือกระทำสิ่งที่จะช่วยให้เราดึงความสนใจทั้งหมดมารวมอยู่ที่ตัวบทศักดิ์สิทธิ์นี้ หายใจเข้าและออกช้าๆ เชิญพระจิตเจ้าผู้ทรงดลใจผู้เขียนพระคัมภีร์ ให้เข้ามาประทับอยู่เต็มหัวใจของเรา อ่านตัวบทนี้ดังๆ มองดูตัวบทนี้ด้วยสายตา อ่านออกเสียงด้วยปาก และได้ยินตัวบททั้งหมดด้วยหูของเรา

Lectio : พระเจ้าตรัส

ลูกา 1:26-38

 26เมื่อนางเอลีซาเบธตั้งครรภ์ได้หกเดือนแล้ว พระเจ้าทรงส่งทูตสวรรค์กาเบรียลมายังเมืองหนึ่งในแคว้นกาลิลีชื่อเมืองนาซาเร็ธ 27มาพบหญิงพรหมจารีคนหนึ่งซึ่งหมั้นอยู่กับชายชื่อโยเซฟ ในราชวงศ์ของกษัตริย์ดาวิด หญิงพรหมจารีผู้นั้นชื่อมารีย์ 28ทูตสวรรค์เข้าในบ้านกล่าวกับพระนางว่า “จงยินดีเถิด ท่านผู้ที่พระเจ้าโปรดปราน พระเจ้าสถิตอยู่กับท่าน” 29เมื่อทรงได้ยินถ้อยคำนี้ พระนางมารีย์ทรงวุ่นวายพระทัยมากทรงถามพระองค์เองว่า คำทักทายนี้หมายความว่ากระไร 30แต่ทูตสวรรค์กล่าวแก่พระนางว่า “มารีย์ อย่ากลัวเลย ท่านเป็นผู้ที่พระเจ้าโปรดปราน

 31ท่านจะตั้งครรภ์และให้กำเนิดบุตรชายคนหนึ่ง ท่านจะตั้งชื่อเขาว่าเยซู 32เขาจะเป็นผู้ยิ่งใหญ่และพระเจ้าผู้สูงสุดจะทรงเรียกเขาเป็นบุตรของพระองค์ พระเจ้าจะประทานพระที่นั่งของกษัตริย์ดาวิดบรรพบุรุษให้แก่เขา 33เขาจะปกครองวงศ์ตระกูลของยาโคบตลอดไปและพระอาณาจักรของเขาจะไม่สิ้นสุดเลย” 34พระนางมารีย์จึงทรงถามทูตสวรรค์ว่า “เหตุการณ์นี้จะเป็นไปได้อย่างไรเพราะข้าพเจ้าตั้งใจจะเป็นพรหมจารี” 35ทูตสวรรค์ตอบว่า “พระจิตเจ้าจะเสด็จลงมาเหนือท่านและพระอานุภาพของพระผู้สูงสุดจะแผ่เงาปกคลุมท่านเพราะฉะนั้น บุตรที่เกิดมาจะเป็นผู้ศักดิ์สิทธิ์และจะรับนามว่าบุตรของพระเจ้า 36ดูซิ เอลีซาเบธ ญาติของท่าน ทั้ง ๆ ที่ชราแล้ว ก็ยังตั้งครรภ์บุตรชาย ใคร ๆ คิดว่านางเป็นหมัน แต่นางก็ตั้งครรภ์ได้หกเดือนแล้ว 37เพราะไม่มีสิ่งใดที่พระเจ้าจะทรงกระทำไม่ได้” 38พระนางมารีย์จึงตรัสว่า “ข้าพเจ้าเป็นผู้รับใช้ของพระเจ้า ขอให้เป็นไปกับข้าพเจ้าตามวาจาของท่านเถิด” แล้วทูตสวรรค์ก็จากพระนางไป

เข้าใจความหมายของพระวาจา

 การเข้าแทรกแซงของพระเจ้าในโลกผ่านทางพระนางมารีย์เป็นสิ่งที่ไม่เคยเกิดขึ้นมาก่อนในประวัติศาสตร์ความรอด แม้ว่าพระเจ้าทรงเคยเตรียมหนทางผ่านการกระทำของสตรีผู้โดดเด่นอื่นๆ ของอิสราเอล แต่การปฏิสนธิของพระนางมารีย์ทั้งที่ยังเป็นพรหมจารี แสดงให้เห็นความใหม่ในการกระทำของพระเจ้า พระเจ้าประทานพระหรรษทานอย่างเหนือความคาดหมายแก่พระนาง ไม่ใช่เพื่อตอบสนองความปรารถนาของพระนางที่จะมีบุตร และไม่ได้เป็นผลมาจากสิ่งใดที่พระนางสามารถคาดหมายได้ พระเจ้าทรงกำลังทำสิ่งที่พิเศษและแปลกใหม่ เพื่อตอบสนองต่อความปรารถนาและการเฝ้ารอคอยของประชากรของพระเจ้า บุตรที่จะเกิดมานี้จะเป็นพระเมสสิยาห์ ผู้จะได้รับมอบบังลังก์ของกษัตริย์ดาวิด พร้อมกับพระอาณาจักรที่ไม่มีวันสิ้นสุด และพระองค์จะเป็นพระบุตรของพระเจ้า เพราะพระองค์จะปฏิสนธิโดยพระอานุภาพพระจิตพระเจ้าที่แผ่เงาปกคลุมพระนาง

 พระนางมารีย์เป็นหนึ่งในบุคคลผู้ไร้อำนาจในสังคัมของพระนาง พระนางทรงเป็นคนยากจนในวัฒนธรรมที่เชิดชูความร่ำรวย พระนางทรงเป็นหญิงในโลกที่ชายเป็นใหญ่ พระนางทรงเป็นผู้เยาว์ในสังคมที่นับถือผู้สูงวัย การที่พระเจ้าทรงโปรดปรานพระนาง แสดงให้เห็นว่าพระเจ้าทรงทำงานอย่างไร - พระองค์ทรงพลิกความคาดหมายของชาวโลก และทรงยกย่องผู้ต่ำต้อย

 พระบุตรของพระนางมารีย์จะเป็นกษัตริย์จากสวรรค์ ต่างจากดาวิดผู้ปกครองเฉพาะอาณาจักรอิสราเอลภายในขอบเขตของกาลเวลา กษัตริย์องค์นี้จะทรงครองราชย์ในประวัติศาสตร์ทุกยุคสมัย และ ”พระอาณาจักรของเขาจะไม่สิ้นสุดเลย” แต่พระองค์จะไม่เสด็จมาจากพระราชวังอันโอ่อ่า ไม่ทรงสวมอาภรณ์ของกษัตริย์และไม่ทรงทำสงครามกับศัตรู พระองค์จะเสด็จออกมาจากครรภ์ของพระนางมารีย์ในลักษณะของทารกที่หิวและร้องไห้ และจะทรงเป็นความหวังของคนทั้งโลก

 เมื่อทูตสวรรค์มาแจ้งสาร ลูกาเริ่มเสนอภาพของพระนางมารีย์ว่าทรงเป็นต้นแบบของผู้มีความเชื่อและศิษย์ของพระคริสต์ แม้ว่าพระนางได้รับพระหรรษทานจากพระเจ้า แต่พระนางยังไม่เข้าใจ พระนางตรัสถามว่า “เหตุการณ์นี้จะเป็นไปได้อย่างไร” และทูตสวรรค์ตอบพระนางว่า “พระจิตเจ้าจะเสด็จมาเหนือท่านและพระอานุภาพของพระผู้สูงสุดจะแผ่เงาปกคลุมท่าน” พระนางทรงยอมรับพันธกิจนี้ด้วยความไว้วางใจ ทั้งที่ไม่เข้าใจแผนการของพระเจ้า “ข้าพเจ้าเป็นผู้รับใช้ของพระเจ้า ขอให้เป็นไปกับข้าพเจ้าตามวาจาของท่านเถิด” พระนางมารีย์ทรงเปิดที่ว่างให้พระเจ้าเสด็จเข้ามาพำนักในตัวพระนาง ทำให้พระเจ้าสามารถสร้างบ้านใหม่ท่ามกลางมนุษยชาติ นักบุญออกัสตินกล่าวว่า พระนางมารีย์ผู้เปี่ยมด้วยความเชื่อ ทรงปฏิสนธิพระคริสตเจ้าในหัวใจของพระนางก่อนจะปฏิสนธิพระองค์ในครรภ์ของพระนาง

**Meditatio :** มองชีวิตของเราโดยมีพระวาจานำทาง

 ไตร่ตรองข้อความที่เขียนขึ้นโดยได้รับการดลใจจากพระเจ้าเพื่อให้พระวาจาของพระเจ้ากลายเป็นพระวาจาทรงชีวิตสำหรับเรา ให้บทอ่านนี้แสดงปฏิกิริยากับโลกแห่งความทรงจำ ความห่วงกังวลและความหวังของเรา จนกระทั่งเราตระหนักว่าพระวาจาของพระเจ้ากำลังสื่อสารอะไรกับเราเป็นการส่วนตัวในวันนี้

 ๐ คำทักทายของกาเบรียลว่า “จงยินดีเถิด ท่านผู้เปี่ยมด้วยพระหรรษทาน” บ่งบอกว่าทูตสวรรค์รู้เรื่องเกี่ยวกับพระนางมารีย์มากกว่าที่พระนางรู้จักตนเองเสียอีก พระหรรษทานของพระเจ้าที่กำลังทำงานภายในตัวพระนางนั้นเป็นของประทานจากความรักของพระเจ้า ขอให้เราใคร่ครวญถ้อยคำเหล่านี้เหมือนกับที่พระนางมารีย์เคยทำ และให้ถ้อยคำเหล่านี้นำทางเราให้ตระหนักว่าพระเจ้าทรงปรารถนาอะไรสำหรับเรา

 ๐ สารที่ทูตสวรรค์มาแจ้งต่อพระนางมารีย์ เปิดเผยตัวพระเยซูเจ้ารวมทั้งพระยศสำคัญที่สุดของพระองค์ ถ้อยคำเหล่านี้บอกอะไรกับเราบ้างเกี่ยวกับพระธรรมชาติของพระบุตรของพระนางมารีย์ และพันธกิจที่พระองค์จะได้รับคืออะไร

 ๐ พระเจ้าทรงทำงานในชีวิตของพระนางมารีย์ มิใช่เพราะบุญบารมีหรือคุณค่าของพระนางเอง แต่เพราะความเชื่อและความวางใจของพระนาง การแจ้งสารต่อพระนางมารีย์แสดงว่าพระเจ้าทรงทำงานในชีวิตของประชากรของพระองค์อย่างไร ความหวังนี้เสนออะไรแก่เรา

 ๐ บ่อยครั้งที่ความกลัวและความไม่มั่นคงทำให้มนุษย์ตกเป็นทาสและปิดกั้นคนเราไม่ให้เข้าถึงโอกาสต่างๆในชีวิต ถ้อยคำของทูตสวรรค์กาเบรียลที่ปลอบโยนพระนางมารีย์ไม่ให้กล้ว และการยอมรับอย่างสงบนิ่ง แสดงให้เห็นวิธีหนึ่งที่จะเอาขนะความกังวล เพื่อให้เราดำเนินชีวิตอย่างอิสระมากขึ้น เราปรารถนาจะดำเนินชีวิตอย่างเต็มที่มากขึ้นในด้านใด การรำพึงนี้ จะช่วยเราให้ทำเช่นนี้ได้อย่างไร

 ๐ พระนางมารีย์ทรงน้อมรับพระวาจาของพระเจ้าไว้ในหัวใจของพระนาง ดังนั้น จึงทรงยอมปฏิสนธิพระบุตรของพระเจ้าในครรภ์ของพระนาง ตัวอย่างของพระนางสอนเราให้น้อมรับพระวาจาของพระเจ้า และยอมให้พระวาจานั้นเปลี่ยนชีวิตของเราอย่างไร

 ๐ เราคิดว่าพระนางมารีย์รู้สึกอย่างไร เมื่อได้ยินสารของทูตสวรรค์ สิ่งใดยากที่สุดสำหรับพระนาง การยอมรับของพระนางช่วยให้เรากล้าหาญขึ้นได้อย่างไร เมื่อใดที่เราจำเป็นต้องได้ยินถ้อยคำของทูตสวรรค์ว่า “ไม่มีสิ่งใดที่พระเจ้าจะทรงกระทำไม่ได้”

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

ตอบสนองด้วยการภาวนาต่อพระวาจาที่พระเจ้าตรัสกับเรา ให้เลียนแบบความเชื่อด้วยความวางใจ และการน้อมรับพระประสงค์ของพระเจ้าอย่างถ่อนตนของพระนางมารีย์ เริ่มต้นด้วยบทภาวนานี้ จากนั้นให้ภาวนาต่อไปโดยใช้คำพูดของตัวเอง

 ๐ ข้าแต่พระเจ้าสูงสุด ผู้ทรงทำให้พระนางมารีย์ประหลาดใจและประทานพรแก่พระนาง ด้วยการเปิดเผยแผนการของพระองค์สำหรับชีวิตของพระนาง โปรดทรงแสดงให้ข้าพเจ้าเห็นว่าควรน้อมรับพระหรรษทานของพระองค์ด้วยความวางใจ และความถ่อมตนอย่างไร โปรดทรงสอนข้าพเจ้าให้เตรียมหัวใจเพื่อรับฟังเสียงของพระองค์ ขณะที่พระองค์ตรัสพระวาจาของพระองค์กับข้าพเจ้า เพื่อให้พระประสงค์ของพระองค์สำเร็จไปในต้วข้าพเจ้า ขอให้ข้าพเจ้าหันไปพึ่งพระนางมารีย์ ธิดาผู้ที่พระองค์ทรงโปรดปราน เพื่อให้ข้าพเจ้าน้อมรับพระวาจาของพระองค์ และเพื่อให้พระวาจานั้นบังเกิดในชีวิตของข้าพเจ้า

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

เมื่อคำพูดในการภาวนาของเรา เริ่มดูเหมือนว่าไม่เพียงพอ และไม่จำเป็นอีกต่อไป ให้เริ่มภาวนาแบบเพ่งพินิจโดยไม่ใช้คำพูด

๐ วอนขอพระอานุภาพของพระจิตเจ้า ให้แผ่เงาปกคลุมเราขณะที่เราพักผ่อนในการประทับอยู่ของพระเจ้า น้อมรับพระหรรษทานที่พระเจ้าทรงต้องการประทานแก่เราในนาทีนั้น ด้วยหัวใจที่พร้อมจะยอมรับแบบพระนางมารีย์

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

 พิจารณาวิถีทางต่างๆ ที่เราอยากนำประสบการณ์กับพระวาจาของพระเจ้าที่ได้รับในวันนี้ไปปฏิบัติ และตั้งปณิธานว่าจะเปลี่ยนด้านหนึ่งของชีวิตเรา

 ๐ การตระหนักในการประทับอยู่ของพระเจ้า และความพร้อมจะน้อมรับพระประสงค์ของพระองค์ จะเปลี่ยนชีวิตมนุษย์ทีละน้อยให้ปลดปล่อยความกลัวและบรรเทาความกังวลใจ หลังจากไตร่ตรองเหตุการณ์ทูตสวรรค์แจ้งข่าวการประสูติของพระเยซูเจ้า เราปรารถนาจะดำเนินชีวิตอย่างเต็มที่และเป็นอิสระมากขึ้นในทางใดบ้าง เราจะทำเช่นนั้นให้สำเร็จได้อย่างไรในวันนี้

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@@@